
[bookmark: DQC_RangeToBeChecked]În anexă, se pune la dispoziția delegațiilor Decizia de punere în aplicare a Consiliului de formulare a unor recomandări de măsuri de remediere menite să abordeze deficiențele grave identificate în raportul de evaluare Schengen din 2025 pentru Portugalia în ceea ce privește verificările la frontierele externe, în conformitate cu Regulamentul (UE) 2022/922 al Consiliului, adoptată de Consiliu în cu ocazia reuniunii sale din 5 martie 2026.

În conformitate cu articolul 22 alineatul (4) din Regulamentul (UE) 2022/922 al Consiliului din 9 iunie 2022, aceste recomandări vor fi transmise Parlamentului European și parlamentelor naționale.

ANEXĂ
DECIZIE DE PUNERE ÎN APLICARE A CONSILIULUI
de formulare a unor recomandări de măsuri de remediere menite să abordeze 
deficiențele grave identificate în raportul de evaluare Schengen din 2025 pentru Portugalia 
în ceea ce privește verificările la frontierele externe, 
în conformitate cu Regulamentul (UE) 2022/922 al Consiliului
CONSILIUL UNIUNII EUROPENE,
având în vedere Tratatul privind funcționarea Uniunii Europene,
având în vedere Regulamentul (UE) 2022/922 al Consiliului din 9 iunie 2022 privind instituirea și funcționarea unui mecanism de evaluare și monitorizare în vederea verificării aplicării acquis-ului Schengen și de abrogare a Regulamentului (UE) nr. 1053/2013[footnoteRef:1], în special articolul 22 alineatul (4), [1: 	JO L 160, 15.6.2022, p. 1, ELI: http://data.europa.eu/eli/reg/2022/922/oj.] 

având în vedere propunerea Comisiei Europene,

întrucât:
(1)	În conformitate cu articolul 4 alineatul (3) litera (b) din Regulamentul (UE) 2022/922, Comisia a organizat o evaluare neanunțată pentru a analiza gestionarea de către Portugalia a frontierei externe și aspectele relevante ale Sistemului de Informații Schengen, în special calitatea și eficiența verificărilor la frontiere, evaluare care a fost efectuată prin vizite la fața locului la aeroportul din Lisabona și în portul din Lisabona la 15 și, respectiv, 16 decembrie 2025.
(2)	Aeroportul din Lisabona are o importanță crucială pentru funcționarea și securitatea spațiului fără frontiere interne, deoarece este unul dintre cele mai importante puncte de trecere a frontierei aeriene în spațiul Schengen ca volum al fluxului de pasageri[footnoteRef:2] și al legăturilor aeriene cu Africa și America de Sud, în special Brazilia și Angola, care sunt țări cu riscuri semnificative în materie de migrație. Între 1 ianuarie 2025 și 30 noiembrie 2025, traficul din afara Schengen pe aeroportul din Lisabona a depășit pragul de 11,9 milioane de pasageri. [2: 	Conform datelor Eurostat, aeroportul din Lisabona se situează pe locul 8 în topul celor mai aglomerate aeroporturi din Uniune, cu peste 35 de milioane de pasageri în 2024.] 



(3)	Vizitele la fața locului au evidențiat deficiențe grave în efectuarea verificărilor la frontierele externe de către Portugalia pe aeroportul din Lisabona, din cauza calității foarte scăzute a verificărilor la frontiere din prima și din a doua linie, a timpului de așteptare excesiv de lung și a relaxării sistematice și nenotificate a verificărilor la frontiere, care a dus la absența controalelor la ieșire. Aceste deficiențe grave legate de controlul la frontierele externe au sau riscă să aibă, pe termen scurt și mediu, un impact negativ semnificativ asupra altor state membre, precum și asupra funcționării spațiului Schengen, prezentând un risc ridicat în materie de securitate pentru acest spațiu.
(4)	În urma evaluării, Comisia a informat imediat Portugalia și Consiliul cu privire la deficiențele grave identificate și a adoptat, prin Decizia de punere în aplicare C(2026) 640 a Comisiei, un raport în care identifică deficiențele grave legate de verificările la frontierele externe.
(5)	Portugalia ar trebui să ia măsuri de remediere pentru a aborda deficiențele grave identificate. Având în vedere natura constatărilor Comisiei, este important ca fiecare dintre deficiențele identificate să fie remediată în cel mai scurt termen, pentru a asigura rapid verificări uniforme și de înalt nivel la frontiere pe aeroportul din Lisabona. În acest sens, ar trebui să se acorde prioritate punerii în aplicare a recomandărilor referitoare la calitatea verificărilor la frontiere, la capacitatea de detectare a fraudării documentelor, la formarea în domeniul controlului la frontiere și la alocarea resurselor umane pentru verificările la frontiere. Pentru a se asigura aplicarea efectivă a recomandărilor, ar trebui stabilite termene proporționale.
(6)	În temeiul articolului 22 alineatul (6) din Regulamentul (UE) 2022/922, în termen de o lună de la adoptarea prezentei decizii, Portugalia trebuie să elaboreze un plan de acțiune pentru punerea în aplicare a tuturor recomandărilor și pentru remedierea deficiențelor grave identificate în raportul de evaluare și să transmită planul de acțiune Comisiei și Consiliului. Consiliul trebuie să stabilească termene proporționale pentru punerea în aplicare a recomandărilor referitoare la o deficiență gravă.
(7)	Portugalia ar trebui să prezinte Comisiei și Consiliului un raport privind punerea în aplicare a planului său de acțiune din trei în trei luni după data notificării primirii analizei planului de acțiune, până când Comisia consideră că toate recomandările au fost puse în aplicare integral.
(8)	În conformitate cu articolul 22 alineatul (7) din Regulamentul (UE) 2022/922, în termen de cel mult un an de la data activității de evaluare, ar trebui să se efectueze o nouă vizită pentru a verifica progresele înregistrate în punerea în aplicare a recomandărilor,


ADOPTĂ PREZENTA DECIZIE:
Articolul 1
Republica Portugheză pune în aplicare următoarele recomandări pentru a remedia deficiențele grave și alte neconformități și pentru a avansa în domenii care necesită îmbunătățiri și care sunt legate de deficiențe, astfel cum au fost identificate în raportul de evaluare a aeroportului din Lisabona și a portului din Lisabona:
Capacitatea de a detecta fraudarea documentelor:
1.	să asigure un număr suficient de experți în materie de documente formați și să instituie o capacitate națională de detectare a fraudării documentelor;
Formarea în domeniul controlului la frontiere:
2.	să integreze programa comună de bază în sistemul de formare pentru autoritățile portugheze responsabile cu verificările la frontiere; să desfășoare activități de formare obligatorii pentru verificările la frontiere; să evalueze nivelul cunoștințelor dobândite de personalul care urmează formările; până la 30 aprilie 2026, să organizeze cursuri periodice de menținere și perfecționare pentru verificările la frontiere;
Calitatea verificărilor la frontiere:
3.	până la 30 aprilie 2026, să asigure verificări sistematice la frontieră pentru toate persoanele care trec frontiera externă la aeroportul din Lisabona;
4.	până în aprilie 2026, să sporească gradul de conștientizare în rândul polițiștilor de frontieră cu privire la profilurile și indicatorii de risc și să asigure utilizarea produselor de analiză a riscurilor și a tehnicilor de creare de profiluri în cadrul verificărilor din prima linie;
5.	până la 30 aprilie 2026, să asigure instalarea în cabinele de control a unor echipamente de detectare a fraudării documentelor, pentru a sprijini capacitatea polițiștilor de frontieră din prima linie de a detecta fraudarea documentelor;
6.	până la 30 aprilie 2026, să se asigure că relaxarea verificărilor la frontiere este aplicată numai ca urmare a unor circumstanțe excepționale și neprevăzute, să garanteze verificări sistematice și să se asigure că se transmite Comisiei Europene, o dată pe an, un raport cu privire la cazurile de relaxare a verificărilor la frontiere;
7.	să efectueze verificări amănunțite ale pasagerilor care utilizează porțile electronice, asigurând verificarea condițiilor de intrare a pasagerilor respectivi;


Cooperarea interinstituțională la aeroportul din Lisabona și la portul din Lisabona:
8.	să îmbunătățească coordonarea orizontală și cooperarea interinstituțională dintre autoritățile portugheze responsabile cu controlul la frontiere, pentru a asigura efectuarea unor verificări uniforme și de înalt nivel la frontiere;
· Resurse umane pentru controlul la frontiere în aeroportul din Lisabona:
9.	să optimizeze alocarea și mobilizarea personalului responsabil cu verificările la frontiere în funcție de nevoile actuale și emergente, pentru a asigura efectuarea unor verificări sistematice și eficiente la frontiere;
· Calitatea verificărilor la frontiere în aeroportul din Lisabona și în portul din Lisabona:
10.	să adopte o procedură de colectare discretă a informațiilor în cazul unor rezultate pozitive privind semnalările, în vederea efectuării de controale discrete la porțile electronice din aeroportul din Lisabona, care să nu pună în pericol natura acestor controale;
11.	să asigure eliberarea vizelor uniforme la frontieră și cunoașterea corespunzătoare de către polițiștii de frontieră a procedurilor de eliberare a vizelor și să se asigure că vizele pentru membrii de familie ai cetățenilor Uniunii sunt eliberate gratuit;
12.	să se asigure că toate informațiile disponibile în Sistemul de Informații Schengen sunt afișate corect în aplicațiile de verificare la frontiere, pentru a permite efectuarea eficientă a controalelor din prima linie;
Analiza riscurilor și schimbul de informații la aeroportul din Lisabona și la portul din Lisabona:
13.	să se asigure că se realizează regulat produse de analiză a riscurilor;
14.	să elaboreze și să pună în aplicare un program național de formare în domeniul analizei riscurilor, pe baza modelului comun de analiză integrată a riscului, și să asigure disponibilitatea acestuia pentru analiștii de la toate nivelurile.
Articolul 2
Prezenta decizie se adresează Republicii Portugheze.
Adoptată la Bruxelles,
	Pentru Consiliu
	Președintele

